ยอดนำเข้าแอลพีจีพุ่งต่อเนื่อง
กรมธุรกิจพลังงานแจงยอดนำเข้าแอลพีจีพุ่งต่อเนื่อง เดือนมี.ค.แตะ1.5&nbsp; แสนตัน เตรียมแผนรองรับการเก็บสำรองป้องกันขาดแคลน
19 ม.ค. 2553

กรมธุรกิจพลังงานแจงยอดนำเข้าแอลพีจีพุ่งต่อเนื่อง เดือนมี.ค.แตะ1.5  แสนตัน เตรียมแผนรองรับการเก็บสำรองป้องกันขาดแคลน
นายพีระพล   สาครินทร์  อธิบดีกรมธุรกิจพลังงาน  เปิดเผยถึง สถานการณ์การนำเข้าก๊าซหุงต้ม(แอลพีจี)ในปี 2553 จะเริ่มขยายตัวเพิ่มขึ้นเมื่อเทียบกับปีที่ผ่านมา  โดยเฉพาะปัจจัยจากโรงแยกก๊าซฯแห่งที่6ของปตท.ถูกระงับกิจการ ส่งผลให้ไม่สามารถผลิตแอลพีจีในประเทศได้เพิ่มตามแผน และทำให้ต้องนำเข้าแอลพีจีเฉลี่ยไม่ต่ำกว่า 1.3-1.5  แสนตัน/เดือน 
ทั้งนี้แผนการนำเข้าแอลพีจีในเดือนม.ค.อยู่ที่ 1.1แสนตัน  เดือนก.พ. อยู่ที่ 1.3 แสนตัน และเดือนมี.ค. อยู่ที่ 1.5 แสนตัน  โดยคาดว่าตลอดทั้งปียอดการนำเข้าแอลพีจีจะมากกว่า  1 ล้านตันแน่นอน  ซึ่งเฉพาะในเดือนมี.ค. มียอดนำเข้าที่สูงสุดเป็นประวัติการณ์ เนื่องจากกำลังการผลิตในประเทศที่ลดลงไป จากแผนปิดซ่อมบำรุงชั่วคราวของโรงแยกก๊าซหน่วยที่2และ3 
อย่างไรก็ตามปริมาณการนำเข้าที่สูงขึ้นในแต่ละเดือนทำให้ต้องวางแผนบริหารจัดการเพื่อเก็บสำรองให้เพียงพอ  โดยปตท.จะนำคลังลอยน้ำมาใช้ในการเก็บแอลพีจีเพิ่มเติม เนื่องจากคลังแอลพีจีที่เขาบ่อยา จ.ชลบุรี มีปริมาณการจัดเก็บที่จำกัด   และจะสร้างคลังเก็บแอลพีจีเพิ่มเติมที่เกาะสีชัง  เพื่อให้ระบบการจัดเก็บสำรองแอลพีจีไม่มีปัญหา ขณะเดียวกันยังเป็นการรองรับกฏหมายที่สั่งให้ผู้ผลิตเพิ่มปริมาณสำรองแอลพีจี จาก 0.5 %  เป็น 1 % ของปริมาณการใช้
ปัจจุบันไทยสามารถผลิตแอลพีจีในประเทศได้ 3.5 แสนตัน/เดือน แต่มีความต้องการใช้เพิ่มขึ้นเป็น 4 แสนตัน/เดือน   โดยภาคปิโตรเคมี มีสัดส่วนการใช้ที่ขยายตัวมาถึง 45% เทียบจากปีก่อน ในขณะที่ภาคครัวเรือนเพิ่มขึ้น 5%  ส่วนภาคขนส่งกลับลดลง 14% และภาคอุตสาหกรรมลดลง 11% 
นายพีระพล  กล่าวถึง ภาพรวมปริมาณการใช้น้ำมันในปี2552  อยู่ที่ 113.7 ล้านลิตร/วัน เพิ่มขึ้นจากช่วงเดียวกันของปีก่อน 2.5% แบ่งเป็นการใช้น้ำมันเบนซินรวม 20.60 ล้านลิตร/วัน เพิ่มขึ้นจากปีก่อน 5.9% โดยเป็นทีสังเกตว่าปริมาณการใช้ในกลุ่มของพลังงานทดแทน ซึ่งเป็นผลจากนโยบายของกระทรวงพลังงานส่งเสริมการใช้แก๊สโซฮอล์และไบโอดีเซล  
ทั้งนี้ยอดใช้ แก๊สโซฮอล์ ขยายตัวถึง 31.9%  จากยอดการใช้วันละ 9.2 ล้านลิตรมาอยู่ที่ 12.2 ล้านลิตร/วัน   ส่วนการใช้น้ำมันดีเซลภาพรวมเพิ่มขึ้น 5%  โดยยอดใช้ไบโอดีเซล บี5 ขยายตัวถึง 116%  เมื่อเทียบกับปีก่อน จากวันละ 10.3 ล้านลิตร มาอยู่ที่ 22.4 ล้านลิตร/วัน ในขณะที่ปริมาณการนำเข้าน้ำมันเชื้อเพลิง รวม  4.89 หมื่นล้านลิตร โดยมีมูลค่าการนำเข้า 6.53  แสนล้านบาท/ปี  ส่วนปริมาณการส่งออกน้ำมันเชื้อเพลิง อยู่ที่  1.38 หมื่นล้านลิตร คิดเป็นมูลค่า 1.98 แสนล้านบาท
 
สำหรับปริมาณการใช้น้ำมันในปี2553นี้ จะขยายตัวสอดคล้องกับอัตราการขยายตัวทางเศรษฐกิจ(จีดีพี)ที่มีการคาดการณ์ว่าจะโตประมาณ 3.5-4% โดยปริมาณการใช้น้ำมันจะขยายตัวในกลุ่มของพลังงานทดแทน เป็นหลัก